Den formodede gerningsmand til knivoverfaldet på en betjent i asylcenteret Center Sandholm tirsdag morgen har tidligere angrebet en svensk minister. Det har den mistænkte, en 25-årig statsløs palæstinenser, oplyst til Politiets Efterretningstjeneste (PET). Oplysningerne om angrebet er efter anholdelsen bekræftet af de svenske myndigheder, oplyser PET i en pressemeddelelse.

Ifølge TV 2 er der tale om angrebet på den svenske justits- og migrationsminister Morgan Johansson, som blev overfaldet med en brandslukker under et besøg på et asylcenter i den svenske by Broby.

Berlingske Nyhedsbureau har forsøgt at få sammenhængen bekræftet fra PET, som ikke ønsker at udtale sig nærmere, men blot henviser til pressemeddelelsen.

Ifølge PET er den mistænkte også tidligere sigtet i en sag om trusler mod en polititjenestemand.

PET bekræfter ligeledes, at de forud for overfaldet på betjenten har haft kendskab til den formodede gerningsmand. Efterforskningen tyder på, at den 25-årige sympatiserer med Islamisk Stat (IS) og ønskede at rejse til Syrien eller Irak. PET mener derfor, det peger i retning af, af den formodede gerningsmand kan være radikaliseret.

Retten i Hillerød har onsdag varetægtsfængslet den 25-årige statsløse palæstinenser, som nægter sig skyldig i at have overfaldet betjenten på Center Sandholm.